BDMS ส่งมอบรพ.สนาม “บีดีเอ็มเอส สนามกีฬา ทอ. (ธูปะเตมีย์)” รองรับผู้ป่วยโควิด
BDMS ร่วมมือมูลนิธิเวชดุสิตฯ ส่งมอบ รพ.สนามบีดีเอ็มเอส สนามกีฬา ทอ. (ธูปะเตมีย์) เพื่อรองรับผู้ป่วยโควิด-19 ให้กับกองทัพอากาศ
BDMS ร่วมมือมูลนิธิเวชดุสิตฯ ส่งมอบ รพ.สนามบีดีเอ็มเอส สนามกีฬา ทอ. (ธูปะเตมีย์) เพื่อรองรับผู้ป่วยโควิด-19 ให้กับกองทัพอากาศ
8 ต.ค. 2564

พลอากาศเอก นภาเดช ธูปะเตมีย์ ผู้บัญชาการทหารอากาศ เป็นประธานในการรับมอบโรงพยาบาลสนามบีดีเอ็มเอส สนามกีฬา ทอ. (ธูปะเตมีย์) พร้อมระบบและอุปกรณ์ทางการแพทย์ จากแพทย์หญิง ปรมาภรณ์ ปราสาททองโอสถ ประธานกรรมการบริหาร และกรรมการผู้อำนวยการใหญ่ บริษัท กรุงเทพดุสิตเวชการ จำกัด (มหาชน) หรือ BDMS
สำหรับโรงพยาบาลสนามบีดีเอ็มเอส สนามกีฬา ทอ. (ธูปะเตมีย์) เป็นโรงพยาบาลสนามที่ได้มาตรฐานและสมบูรณ์แห่งหนึ่ง เปิดให้บริการตั้งแต่วันที่ 28 กรกฎาคม 2564 โดยได้รับการสนับสนุนอาคารสถานที่จากกองทัพอากาศ และบริษัท กรุงเทพดุสิตเวชการ จำกัด (มหาชน) พร้อมด้วยมูลนิธิเวชดุสิตในพระอุปถัมภ์ของสมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ ได้ปรับปรุงพื้นที่ วางระบบโรงพยาบาลสนาม อุปกรณ์ทางการแพทย์ พร้อมจัดทีมบุคลากรทางการแพทย์ในการรองรับผู้ป่วยโควิด-19 กลุ่มสีเหลืองและสีแดง เพื่อบรรเทาความเดือดร้อนของผู้ป่วยที่เพิ่มมากขึ้นตามสถานการณ์ที่มีการแพร่ระบาดรุนแรงในช่วงก่อนหน้านี้
ทั้งนี้ เนื่องด้วยในเดือนกันยายนที่ผ่านมามีจำนวนผู้ป่วยลดลงอย่างต่อเนื่อง อีกทั้งจำนวนเตียงการรองรับผู้ป่วยก็เพิ่มมากขึ้นและเพียงพอต่อความต้องการ BDMS และมูลนิธิเวชดุสิตฯ จึงพิจารณาส่งมอบพื้นที่และโครงสร้างของโรงพยาบาลสนามบีดีเอ็มเอส สนามกีฬา ทอ. (ธูปะเตมีย์) พร้อมงานระบบและอุปกรณ์ทางการแพทย์ให้กับกองทัพอากาศ อาทิเช่น เครื่องให้ออกซิเจนด้วยอัตราการไหลสูง (High Flow Oxygen), เครื่องออกซิเจน Flow Meter, เตียงผู้ป่วยระบบไฟฟ้า, ชุด PAPR, เครื่องปรับอากาศ, ระบบออกซิเจนทางการแพทย์, ระบบ CCTV, ระบบ Nurse Call, ระบบไฟฟ้าและเครื่องเสียง ฯลฯ เพื่อนำไปจัดตั้งโรงพยาบาลสนามกองทัพอากาศ (ธูปะเตมีย์) รองรับผู้ป่วยโควิด-19  ในพื้นที่ใกล้เคียงต่อไป
โดย BDMS และมูลนิธิเวชดุสิตฯ ขอขอบคุณองค์กรเอกชนทุกหน่วยงาน รวมทั้งผู้มีจิตศรัทธาทุกท่าน ที่ร่วมให้การสนับสนุนภารกิจดูแลรักษาผู้ติดเชื้อโควิด-19 ในครั้งนี้ และขอขอบคุณทีมบุคลากรทางการแพทย์ อาสาสมัคร รวมทั้งเจ้าหน้าที่ทุกภาคส่วน ที่ได้ปฏิบัติงานดูแลรักษาผู้ป่วยโควิด-19 ณ โรงพยาบาลสนามบีดีเอ็มเอส สนามกีฬา ทอ. (ธูปะเตมีย์) ตลอดระยะเวลาที่ผ่านมา